text: РЕГЛАМЕНТ ЗА ИЗПЪЛНЕНИЕ (ЕС) № 865/2012 НА КОМИСИЯТА
  от 21 септември 2012 година
  за изменение на Регламент (ЕО) № 867/2008 за определяне на подробни правила за прилагане на Регламент (ЕО) № 1234/2007 на Съвета по отношение на организациите на оператори в сектора на маслините, техните работни програми и финансирането им
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 103, параграф 2, трета алинея във връзка с член 4 от него,
  като има предвид, че:
  (1)
  Съгласно член 11 от Регламент (ЕО) № 867/2008 на Комисията (2) организациите на оператори в сектора на маслините могат да получат максимално авансово плащане в размер до 90 % от приемливите годишни разходи, при условие че внесат гаранция. За тази цел държавата членка извършва първата част от плащането до края на месеца, следващ месеца, през който е започнало изпълнението на всяка година от работната програма.
  (2)
  Тази разпоредба обаче, чиято цел е да даде възможност за бързо започване на работата, нямаше очаквания ефект в Гърция поради икономическата криза. Всъщност в резултат на кризата някои организации на оператори, които не бяха в състояние да внесат гаранцията, предвидена в член 11, параграф 4 от Регламент (ЕО) № 867/2008, не можаха да получат авансовото плащане, посочено в параграф 2 от същия член, и по тази причина не започнаха програмите си за периода 2012-2015 г.
  (3)
  При тези обстоятелства следва да се разреши на посочената държава членка да изплати по изключение първата част от авансовото плащане, предвидено в член 11, параграф 2, първа алинея от Регламент (ЕО) № 867/2008, до 30 септември 2012 г., което ще позволи на бенефициерите да използват отново внесените и междувременно освободени гаранции за предишните работни програми, при условие че са изпълнени всички съответни условия.
  (4)
  Следователно Регламент (ЕО) № 867/2008 следва да бъде съответно изменен.
  (5)
  С цел да се гарантира ефективността на тази мярка, настоящият регламент следва да влезе в сила в деня след публикуването му в Официален вестник на Европейския съюз.
  (6)
  Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
  ПРИЕ НАСТОЯЩИЯ РЕГЛАМЕНТ:
  Член 1
  В член 11, параграф 2 от Регламент (ЕО) № 867/2008 се добавя следната алинея:
  „Чрез дерогация от първа алинея за първата година от изпълнението на работните програми, одобрени за периода 2012-2015 г., Гърция може да извърши за съответните организации на оператори първата част от плащането, в размер на половината от посочената в параграф 1 сума, преди 30 септември 2012 г.“
  Член 2
  Настоящият регламент влиза в сила в деня след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 21 септември 2012 година.